Korte mette met rekords | Netwerk24
Deur Marthinus Koekemoer 06 Maart 2019 05:00
Shane Smit (27) van Garsfontein verbeter een rekord ná die ander.
Shane Smit hoop om later in die maand die 5 000 m vir T36-atlete op die Suid-Afrikaanse kampioenskap in Stellenbosch te wen en dalk op sy eie Afrika-rekord te verbeter.Foto: MARTHINUS KOEKEMOER
Smit het verlede jaar sy eie Afrika-rekord vir T36-gestremde atlete oor 5 000 m met 'n merkwaardige 2 minute en 33 sekondes verbeter. Hy is ook die Suid-Afrikaanse rekordhouer oor 1 500 m.
Smit se regterbeen is sowat 4 cm langer as sy linkerbeen, wat beteken hy neem langer om 'n tree te gee as iemand wie se bene ewe lank is. Dit affekteer ook sy balans.
Om vir vanjaar se Suid-Afrikaanse kampioenskap te kwalifiseer het Smit in 'n wedloop teen gewone atlete gehardloop en alhoewel hy laaste geëindig het, het hy die ander deelnemers tot aan die einde in sig gehou.
"Ek wil bitter graag in November aan die Wêreldkampioenskap in Dubai gaan deelneem," sê Smit. "Ek het soos verlede jaar reeds gekwalifiseer om te kan deelneem, maar ek kon nie laas jaar genoeg geld bymekaarskraap om my droom te bewaarheid nie."
Smit is sedert verlede jaar een van die atletiekafrigters by Pretoria High School for Girls. Die skool se span sal ná sy sukses in vanjaar se interhoërkompetisie van volgende jaar af nie meer in die E-bond deelneem nie, maar wel in die D-bond. Die skool het sy afdeling in die kompetisie gewen.
"Een van die atlete wat ek afrig, het 'n beurs vir atletiek by 'n universiteit in die VSA gekry," sê Smit.
"Ek dink die skool se atlete het die potensiaal om nog baie te vermag."
Ek dink die skool se atlete het die potensiaal om nog baie te vermag.
Smit sal later vandeesmaand aan die Suid-Afrikaanse kampioenskap in Stellenbosch deelneem. Hy hoop om sy gunsteling-item, die 5 000 m, te wen. Hy meen by seevlak het hy 'n realistiese kans om op sy eie rekord te verbeter.